靜堂爲弼上人題
作者：許景衡
朝代：宋

paragraphs: 浮屠西來如轉郵，方袍紛紛劇東甌。
上人維弼志獨優，翛然高舉異凡儔。
從師度淮泝隋溝，神都歲月俄十周。
燕坐縹緲雲中樓，明窗翰墨冰繭柔。
貴人旁午擁軒騶，問汝亦有所欲不。
此身南北真浮浮，黄金白璧誰能收。
乃獨汲汲從英遊，乞書覽字無時休。
千年金石窮雕鎪，上劇鍾王下虞歐。
糢糊墨本如山邱，精神散漫不可求。
俗人貴耳賤兩眸，今人古意豈不侔。
森然玉筯垂銀鈎，怒猊渇驥蟠靈湫。
錦嚢象軸光油油，自笑長物猶見留。
幡然忽憶江湖秋，瓶錫東下如輕鷗。
誅茆伐木寒巖陬，名堂以靜蓋有由。
坐觀蠢蠢遍九州，長空浮雲水中漚。
眼前何曾無應酬，嵐光波影相夷猶。
别來書札屢相投，問我何時泛扁舟。
西峰玊泉深且幽，杖藜來往亦風流。
紅塵道路方悠悠，回首東南天盡頭。